	




Konkurso sąlygų aprašo

TECHNINĖ SPECIFIKACIJA
KLAIPĖDOS PILIES IR BASTIONŲ KOMPLEKSO ĮVEIKLINIMO SCENARIJAUS PARENGIMO IR VISUOMENĖS KONSULTACIJŲ PASLAUGOMS PIRKTI

1. BENDROSIOS NUOSTATOS
1.1. Pirkimo objektas
Visuomenei priimtino ir miesto poreikius atitinkančio Klaipėdos pilies ir bastionų komplekso (Priešpilio g. 2, Klaipėda) įveiklinimo scenarijaus (toliau – Scenarijus) parengimo ir su tuo susijusių visuomenės bei suinteresuotųjų šalių konsultacijų paslaugos.
1.2. Paslaugų tikslas
Įvertinus esamą situaciją, gerąją praktiką, miesto ir regiono poreikius bei įtraukus visuomenę ir suinteresuotąsias šalis, suformuoti ir pasiūlyti labiausiai pagrįstą, visuomenės lūkesčius ir miesto poreikius atitinkantį Klaipėdos pilies ir viso piliavietės komplekso įveiklinimo scenarijų.
Scenarijuje turi būti nustatytos rekomenduojamos pilies ir piliavietės funkcijos, veiklos, jų prioritetai, tarpusavio ryšiai, pagrindinės tikslinės naudotojų grupės, preliminarūs erdviniai poreikiai, veiklos organizavimo ir finansavimo principai, valdymo modelio bei objekto atkūrimo ir įveiklinimo etapų rekomendacijos.
Parengtas Scenarijus bus naudojamas kaip pagrindas tolesniam pilies patalpų funkcinės programos rengimui, architektūrinio konkurso užduoties formavimui, projektavimui, investicijų pritraukimo sprendimams ir komplekso valdymo modelio parinkimui.
1.3.Užsakovas
Klaipėdos miesto savivaldybės administracija (toliau – Užsakovas).
1.4. Pagrindiniai paslaugų uždaviniai:
1.4.1. Atlikti esamos informacijos, tyrimų, teritorijų planavimo dokumentų, esamos infrastruktūros ir miesto bei regiono poreikių analizę.
1.4.2. Atlikti gerosios užsienio praktikos analizę.
1.4.3. Suformuoti pradines piliavietės funkcines kryptis ir galimus įveiklinimo scenarijus.
1.4.4. Identifikuoti pagrindines suinteresuotąsias šalis, jų interesus, poreikius ir galimą vaidmenį.
1.4.5. Parengti visuomenės ir suinteresuotųjų šalių įtraukimo planą.
1.4.6. Organizuoti ir profesionaliai moderuoti diskusijas, darbines sesijas ir kitas konsultacijas dėl pilies patalpų ir visos piliavietės pritaikymo bei įveiklinimo galimybių.
1.4.7. Išanalizuoti ir apibendrinti konsultacijų rezultatus.
1.4.8. Suformuoti rekomenduojamą piliavietės įveiklinimo scenarijų, numatant kultūros, paveldo, edukacijos, turizmo, rekreacijos, verslo, renginių ir kitų aktualių funkcijų tarpusavio sinergiją.
1.4.9. Parengti konsultacijų ir galutinio Scenarijaus viešinimo medžiagą bei viešai pristatyti parengtą Scenarijų.

2. INFORMACIJA APIE KLAIPĖDOS PILIES IR BASTIONŲ KOMPLEKSĄ
2.1. Klaipėdos pilies ir bastionų kompleksas yra vienas svarbiausių Pajūrio regiono kultūros paveldo objektų. Klaipėdos piliavietės teritorija vertinama kaip išskirtinė nacionalinė vertybė, turinti architektūrinę, urbanistinę ir istorinę vertę bei suteikianti savitumo Klaipėdos senamiesčiui.
Istorinės piliavietės atkūrimas yra ilgalaikis strateginis miesto tikslas. Siekiama regeneruoti istorinį objektą, atkuriant neišlikusius sistemos elementus ir pilies tūrius bei pritaikant juos šiuolaikinio miesto ir visuomenės poreikiams.
2.2. Piliavietės atkūrimas numatytas Klaipėdos miesto teritorijų planavimo ir strateginiuose dokumentuose:
2.2.1. Klaipėdos miesto bendrajame plane, patvirtintame Klaipėdos miesto savivaldybės tarybos 2021 m. rugsėjo 30 d. sprendimu Nr. T2-191 „Dėl Klaipėdos miesto bendrojo plano keitimo patvirtinimo“;
2.2.2. Klaipėdos pilies ir bastionų komplekso (G136KP), Žvejų g. 12, Klaipėdoje, nekilnojamojo kultūros paveldo apsaugos specialiajame plane, patvirtintame Lietuvos Respublikos kultūros ministro 2008 m. lapkričio 28 d. įsakymu Nr. ĮV-594;
2.2.3. Teritorijos tarp Pilies gatvės, akcinės bendrovės „Baltijos“ laivų statyklos, uosto akvatorijos ir Danės upės Klaipėdoje detaliajame plane, patvirtintame 2013 m. rugsėjo 18 d. įsakymu Nr. AD1-2278;
2.2.4. Klaipėdos miesto savivaldybės strateginiuose plėtros planuose.
2.3. Piliavietės atkūrimo galimybės buvo nagrinėtos 2008 m. parengtoje Klaipėdos piliavietės teritorijos atkūrimo bei pritaikymo turizmo ir kultūros poreikiams galimybių studijoje.
2.4. 2026 m. UP architektai parengė Klaipėdos pilies ir bastionų komplekso atkūrimo ir pritaikymo visuomeninėms reikmėms architektūrinius priešprojektinius pasiūlymus (galimybių analizę), kurie pateikiami Paslaugų teikėjui kaip pradinė medžiaga.

3. PASLAUGŲ SUDĖTIS IR ETAPAI
3.1. I etapas. Situacijos analizė, pradinių scenarijų suformavimas ir pasirengimas konsultacijoms
3.1.1. Esamos situacijos ir konteksto analizė
Paslaugų teikėjas turi išanalizuoti atliktus tyrimus, teritorijų planavimo ir strateginius dokumentus, esamą infrastruktūrą bei kitą Užsakovo pateiktą aktualią informaciją.
Turi būti įvertinti:
· miesto ir regiono poreikiai;
· piliavietės sąsajos su miesto kultūros, paveldo, turizmo, rekreacijos, verslo, švietimo, renginių ir kitomis funkcijomis;
· pagrindinės teritorijos įveiklinimo ir vystymo galimybės;
· esminiai apribojimai ir rizikos.
3.1.2. Gerosios praktikos (analogų) analizė
Išanalizuoti ne mažiau kaip 3 sėkmingus panašaus masto pilių, tvirtovių ar kitų kultūros paveldo kompleksų įveiklinimo pavyzdžius Europoje.
Analizuojant analogus turi būti įvertinta:
· funkcinė struktūra ir vykdomos veiklos;
· tikslinės naudotojų grupės;
· veiklų derinimas;
· valdymo ir veiklos organizavimo modeliai;
· finansavimo ir objekto išlaikymo principai.
Analizės pagrindu turi būti identifikuoti sprendiniai ir praktikos, kurie galėtų būti aktualūs Klaipėdos piliavietės atkūrimui ir įveiklinimui.
3.1.3. Pradinių funkcinių hipotezių ir įveiklinimo scenarijų parengimas
Paslaugų teikėjas turi parengti 2–3 pradines piliavietės įveiklinimo kryptis (scenarijus).
Kiekvienam pradiniam scenarijui turi būti preliminariai apibrėžta:
· vizija ir paskirtis;
· pagrindinės funkcijos ir veiklos;
· tikslinės naudotojų grupės;
· numanomas poreikis ir naudojimo pobūdis;
· naudojimo intensyvumas ir sezoniškumas;
· pagrindiniai erdvių ir infrastruktūros poreikiai;
· funkcijų tarpusavio sąsajos ir sinergija;
· veiklos organizavimo ir finansavimo prielaidos.
Taip pat turi būti parengti pagrindiniai klausimai ir hipotezės, kurie konsultacijų metu bus tikrinami su visuomene ir suinteresuotosiomis šalimis.
3.1.4. Suinteresuotųjų šalių identifikavimas
Identifikuojamos pagrindinės suinteresuotųjų šalių grupės, įskaitant savivaldos, kultūros ir kultūros paveldo, turizmo, verslo, mokslo ir švietimo, renginių ir kūrybinių industrijų, bendruomenių bei kitus aktualius atstovus.
Turi būti įvertinti jų interesai, lūkesčiai, galimas vaidmuo ir potencialus funkcijų bei erdvių poreikis.
Parengiama suinteresuotųjų šalių matrica, nustatant, kokiais klausimais ir kokiu formatu tikslinga konsultuotis su atskiromis grupėmis.
3.1.5. Visuomenės ir suinteresuotųjų šalių įtraukimo plano parengimas
Paslaugų teikėjas turi parengti ir su Užsakovu suderinti visuomenės ir suinteresuotųjų šalių įtraukimo planą.
Plane turi būti nustatyti:
· konsultacijų tikslai;
· tikslinės grupės;
· konsultacijų temos ir klausimai;
· taikomi įtraukimo metodai;
· konsultacijų eiliškumas ir grafikas;
· siekiami kiekvienos konsultacijos rezultatai.
Turi būti numatyti skirtingi įtraukimo būdai:
· ekspertinės ir viešos diskusijos / darbinės sesijos, iš viso ne mažiau kaip 4 ir ne daugiau kaip 6;
· internetinė visuomenės apklausa;
· individualūs interviu ir (ar) tikslinės konsultacijos pagal poreikį.

3.2. II etapas. Visuomenės ir suinteresuotųjų šalių įtraukimas bei konsultacijos
3.2.1. Konsultacijų organizavimas ir moderavimas
Paslaugų teikėjas pagal suderintą įtraukimo planą turi organizuoti ir profesionaliai moderuoti darbines sesijas, diskusijas ir (ar) dirbtuves.
Konsultacijos turi būti organizuojamos ir moderuojamos taip, kad būtų gaunami konkretūs, struktūruoti, palyginami ir tolesniam Scenarijaus rengimui panaudojami rezultatai.
3.2.2. Individualios konsultacijos
Pagal poreikį organizuojami individualūs interviu ir (ar) tikslinės konsultacijos su pagrindiniais suinteresuotaisiais asmenimis, kurių kompetencija ar veikla tiesiogiai susijusi su analizuojamomis funkcijomis, veiklomis arba potencialiu objekto valdymu ir naudojimu.
3.2.3. Internetinė apklausa
Paslaugų teikėjas parengia internetinės apklausos turinį, suderina jį su Užsakovu, apibendrina gautus rezultatus ir integruoja juos į bendrą konsultacijų rezultatų analizę.
3.2.4. Konsultacijų rezultatų fiksavimas ir vertinimas
Po konsultacijų turi būti susisteminti:
· išsakyti poreikiai ir pasiūlymai;
· pagrindiniai argumentai;
· pasikartojantys poreikiai;
· skirtingos ar prieštaraujančios pozicijos;
· prioritetinės funkcijos ir veiklos;
· klausimai, kuriems reikalingas papildomas vertinimas.
3.2.5. Konsultacijų išvadų viešinimo medžiagos parengimas
Paslaugų teikėjas turi parengti pagrindinių konsultacijų rezultatų ir išvadų viešinimo medžiagą, tinkamą skelbti Užsakovo interneto svetainėje, socialiniuose tinkluose ir pateikti žiniasklaidai.

3.3. III etapas. Rezultatų apibendrinimas ir galutinio įveiklinimo scenarijaus parengimas
3.3.1. Konsultacijų rezultatų analizė
Apibendrinti darbinių sesijų, diskusijų, individualių konsultacijų, ekspertų pasiūlymų ir visuomenės apklausos rezultatus.
Nustatyti pagrindinius funkcinius poreikius, prioritetus, bendras ir besiskiriančias pozicijas. Analizės išvadas pristatyti Užsakovui.
3.3.2. Rekomenduojamo įveiklinimo scenarijaus parengimas
Remiantis atlikta analize ir konsultacijų rezultatais turi būti parengtas rekomenduojamas Klaipėdos pilies ir bastionų komplekso įveiklinimo scenarijus.
Scenarijuje turi būti:
· apibrėžta pagrindinė komplekso įveiklinimo vizija;
· nustatytos pagrindinės funkcijos ir veiklos;
· nustatyti funkcijų prioritetai;
· apibrėžtos pagrindinės tikslinės naudotojų grupės;
· aprašyti funkcijų tarpusavio ryšiai ir sinergija;
· nurodyti preliminarūs erdviniai bei infrastruktūros poreikiai;
· pateikta rekomenduojama pagrindinė įveiklinimo kryptis;
· pateiktos galimos alternatyvos ir jų pasirinkimo prielaidos;
· pateiktos rekomendacijos, reikalingos tolesnei detaliai patalpų funkcinei programai ir architektūrinio konkurso užduočiai rengti.
3.3.3. Veiklų finansavimo principų įvertinimas
Paslaugų teikėjas turi identifikuoti:
· potencialiai pajamas generuojančias veiklas, pavyzdžiui, patalpų nuomą, renginius, komercines ir kitas paslaugas;
· veiklas, kurioms tikėtinas viešasis finansavimas ar dotavimas, pavyzdžiui, muziejinę, edukacinę, kultūrinę veiklą.
Turi būti pateiktos argumentuotos kokybinės rekomendacijos ir galimų alternatyvų palyginimas.
Finansinės pajamų prognozės, detalūs lankytojų srautų skaičiavimai, investicijų sąmatos, finansinis veiklos modeliavimas ir investicijų atsipirkimo skaičiavimai į šio pirkimo apimtį neįeina.
3.3.4. Valdymo ir operavimo modelio rekomendacija
Pateikti galimus atkurtos pilies ir piliavietės komplekso valdymo bei operavimo modelius, pavyzdžiui, viešosios įstaigos, savivaldybės įmonės, koncesijos ar kitą tinkamą modelį.
Pateikti argumentuotą rekomendaciją dėl tinkamiausio modelio, atsižvelgiant į:
· numatomas funkcijas;
· veiklos pobūdį;
· pajamas galinčių generuoti ir viešai finansuojamų veiklų santykį;
· objekto valdymo ir išlaikymo poreikius.
3.3.5. Piliavietės atkūrimo ir įveiklinimo etapų nustatymas
Pasiūlyti galimus piliavietės atkūrimo ir įveiklinimo etapus, jų loginį eiliškumą ir preliminarų išdėstymą laike.
3.3.6. Galutinio Scenarijaus pristatymas Užsakovui
Paslaugų teikėjas pristato Užsakovui:
· atliktos analizės rezultatus;
· konsultacijų rezultatus ir išvadas;
· rekomenduojamą įveiklinimo scenarijų;
· alternatyvas;
· pagrindines rekomendacijas.
Atsižvelgdamas į Užsakovo pateiktas pastabas, Paslaugų teikėjas patikslina galutinį Scenarijų.
3.3.7. Viešas Scenarijaus pristatymas
Paslaugų teikėjas turi organizuoti galutinio Scenarijaus viešą pristatymą visuomenei ir suinteresuotosioms šalims.
3.3.8. Scenarijaus viešinimo medžiaga
Paslaugų teikėjas parengia pagrindinės piliavietės įveiklinimo idėjos ir galutinio Scenarijaus viešinimo medžiagą, tinkamą Užsakovui naudoti žiniasklaidoje, interneto svetainėje ir socialiniuose tinkluose.

4. REIKALAVIMAI REZULTATŲ PATEIKIMUI
4.1. Galutinis Scenarijus Užsakovui pateikiamas lietuvių kalba DOCX (Word) ir PDF formatais.
4.2. Kartu su galutiniu Scenarijumi turi būti pateikti:
· atliktos analizės rezultatai;
· gerosios praktikos analizė;
· suinteresuotųjų šalių matrica;
· visuomenės ir suinteresuotųjų šalių įtraukimo planas;
· pradinių scenarijų medžiaga;
· įvykusių konsultacijų medžiaga ir rezultatų apibendrinimai;
· internetinės apklausos rezultatų apibendrinimas;
· galutinio viešo pristatymo medžiaga;
· viešinimui parengta medžiaga.
4.3. Galutinis Scenarijus turi būti parengtas taip, kad būtų tinkamas ir pakankamai išsamus pagrindas tolesnei detaliai pilies patalpų funkcinei programai bei architektūrinio konkurso užduočiai rengti.
4.4. Dokumentų tekstinė ir vaizdinė medžiaga turi būti pateikta redaguojamais formatais, išskyrus atvejus, kai dėl atitinkamos medžiagos pobūdžio redaguojamas formatas objektyviai negalimas.

5. PASLAUGŲ ORGANIZAVIMO IR KITI REIKALAVIMAI
5.1. Užsakovas įsipareigoja bendradarbiauti su Paslaugų teikėju, pateikti turimą pradinę informaciją ir pagal poreikį užtikrinti bendradarbiavimą su Klaipėdos pilies ir bastionų komplekso atkūrimo ir pritaikymo visuomeninėms reikmėms architektūrinių priešprojektinių pasiūlymų (galimybių analizės) rengėjais.
5.2. Paslaugų teikėjas privalo atsižvelgti į Užsakovo pastabas ir pagal jas tikslinti tarpinius bei galutinį rezultatą. Jeigu į konkrečią pastabą neatsižvelgiama, Paslaugų teikėjas turi motyvuotai pagrįsti tokį sprendimą.
Užsakovas pastabas kiekvienam tarpiniam ir galutiniam rezultatui pateikia per 10 darbo dienų nuo rezultato gavimo. Paslaugų teikėjas pastabas įvertina ir rezultatą patikslina per 10 darbo dienų nuo pastabų gavimo.
5.3. Visų techninėje specifikacijoje numatytų diskusijų, darbinių sesijų ir viešo pristatymo organizavimu rūpinasi Paslaugų teikėjas.
Paslaugų teikėjas:
· parenka ir, jei reikalinga, išsinuomoja renginiams tinkamas patalpas Klaipėdos mieste;
· užtikrina renginiams reikalingą techninę įrangą;
· parengia konsultacijų ir pristatymų medžiagą;
· rengia ir platina kvietimus;
· moderuoja diskusijas;
· fiksuoja konsultacijų eigą;
· apibendrina jų rezultatus.
Visos su šių veiklų organizavimu susijusios Paslaugų teikėjo išlaidos turi būti įskaičiuotos į pasiūlymo kainą.
5.4. Užsakovas pateikia Paslaugų teikėjui savo turimus suinteresuotųjų šalių kontaktus ir informaciją apie renginius paskelbia savo komunikacijos kanalais.
5.5. Preliminarus vienos diskusijos / darbinės sesijos dalyvių skaičius – iki 30 asmenų, galutinio viešo pristatymo – iki 100 asmenų.
5.6. Paslaugų teikėjas parengia šioje techninėje specifikacijoje numatytą viešinimo medžiagą, o jos sklaidą Užsakovo komunikacijos kanaluose, žiniasklaidoje ir socialiniuose tinkluose organizuoja Užsakovas.
5.7. Paslaugų atlikimo terminas – 6 mėnesiai nuo sutarties įsigaliojimo dienos.
5.8. Tarpiniai paslaugų atlikimo terminai:
5.8.1. I etapas – situacijos analizė, pradinių scenarijų ir įtraukimo plano parengimas: per 2 mėnesius nuo sutarties įsigaliojimo;
5.8.2. II etapas – konsultacijų ciklo įgyvendinimas ir rezultatų apibendrinimas: per kitus 3 mėnesius;
5.8.3. III etapas – galutinio Scenarijaus parengimas, pristatymas ir suderinimas: per likusį 1 mėnesį.
5.9. Visos turtinės autorių teisės į vykdant sutartį Paslaugų teikėjo sukurtą Scenarijų ir kitą pagal šią techninę specifikaciją parengtą medžiagą bei jos sudėtines dalis perduodamos Užsakovui sutartyje nustatytomis sąlygomis.


